POROČILO KOMISIJE EVROPSKEMU PARLAMENTU IN SVETU

o izvajanju pooblastila, prenesenega na Komisijo v skladu z Okvirnim sklepom Sveta 2004/757/PNZ za dodajanje snovi v opredelitev pojma „prepovedana droga“

1.Uvod in pravna podlaga

V skladu s členom 8a(1) Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (v nadaljnjem besedilu: Okvirni sklep) je Komisija pooblaščena za sprejemanje delegiranih direktiv, s katerimi na seznam snovi v Prilogi I doda snovi, ki spadajo v opredelitev pojma „prepovedana droga“.

V skladu s členom 8a(2) Okvirnega sklepa mora Komisija Evropskemu parlamentu in Svetu poročati o izvajanju pooblastila, ki je nanjo preneseno z navedenim okvirnim sklepom. Namen tega poročila je izpolniti obveznost poročanja, ki jo ima Komisija v skladu s členom 8a(2) Okvirnega sklepa.

Prenos pooblastila se samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.

Okvirni sklep skupaj z Uredbo (ES) št. 1920/2006 o Evropskem centru za spremljanje drog in zasvojenosti z drogami določa tristopenjski postopek, ki lahko vodi do vključitve nove psihoaktivne snovi v opredelitev pojma „prepovedana droga“ in s tem do tega, da začnejo zanjo veljati določbe kazenskega prava Unije o nedovoljenem prometu s prepovedanimi drogami. Po (i) prvem poročilu Evropskega centra za spremljanje drog in zasvojenosti z drogami v skladu s členom 5b Uredbe (ES) št. 1920/2006 in (ii) oceni tveganja, ki jo opravi razširjeni znanstveni odbor Evropskega centra za spremljanje drog in zasvojenosti z drogami v skladu s členom 5c Uredbe (ES) št. 1920/2006, (iii) Komisija v skladu s členom 8a Okvirnega sklepa brez nepotrebnega odlašanja sprejme delegirani akt.

2.Izvajanje prenosa pooblastila

Pooblastilo za dodajanje snovi v opredelitev pojma „prepovedana droga“ je bilo uporabljeno štirikrat in Komisija je sprejela naslednje delegirane direktive:

(a)2018: Delegirana direktiva Komisije (EU) 2019/369 z dne 13. decembra 2018 o spremembi Priloge k Okvirnemu sklepu Sveta 2004/757/PNZ v zvezi z vključitvijo novih psihoaktivnih snovi v opredelitev pojma „prepovedana droga“.

Z Direktivo (EU) 2017/2103 Evropskega parlamenta in Sveta z dne 15. novembra 2017, ki je spremenila Okvirni sklep Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ z delegiranimi akti, je bil z učinkom od 23. novembra 2018 tudi razveljavljen Sklep Sveta 2005/387/PNZ. Od sprejetja Direktive (EU) 2017/2103 do 23. novembra 2018 so bili za pet novih psihoaktivnih snovi uvedeni nadzorni ukrepi in kazenske sankcije v skladu s Sklepom 2005/387/PNZ. Vendar te nove psihoaktivne snovi še niso bile vključene v Prilogo k Okvirnemu sklepu 2004/757/PNZ, zato so bile z Delegirano direktivo (EU) 2019/369 v Prilogo dodane naslednje snovi:

a.N-fenil-N-[1-(2-feniletil)piperidin-4-il]furan-2-karboksamid (furanilfentanil), kot je naveden v Izvedbenem sklepu Sveta (EU) 2017/2170;

b.N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamid (ADB-CHMINACA), kot je naveden v Izvedbenem sklepu Sveta (EU) 2018/747;

c.1-(4-cianobutil)-N-(2-fenilpropan-2-il)-1H-indazol-3-karboksamid (CUMYL-4CN-BINACA), kot je naveden v Izvedbenem sklepu Sveta (EU) 2018/748;

d.N-fenil-N-[1-(2-feniletil)piperidin-4-il]ciklopropankarboksamid (ciklopropilfentanil) in 2-metoksi-N-fenil-N-[1-(2-feniletil)piperidin-4-il]acetamid (metoksiacetilfentanil), kot sta navedena v Izvedbenem sklepu Sveta (EU) 2018/1463.

(b)2020: Delegirana direktiva Komisije (EU) 2020/1687 z dne 2. septembra 2020 o spremembi Priloge k Okvirnemu sklepu Sveta 2004/757/PNZ v zvezi z vključitvijo nove psihoaktivne snovi N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanamin (izotonitazen) v opredelitev pojma „prepovedana droga“;

(c)2021: Delegirana direktiva Komisije (EU) 2021/802 z dne 12. marca 2021 o spremembi Priloge k Okvirnemu sklepu 2004/757/JHA glede vključitve novih psihoaktivnih snovi metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) in metil 2-{[1-(4-fluorobutil)-1H-indol-3-karbonil]amino}-3,3-dimetilbutanoat (4F-MDMB-BICA) v opredelitev pojma „prepovedana droga“;

(d)2022: Delegirana direktiva Komisije (EU) 2022/1552 z dne 18. marca 2022 o spremembi Priloge k Okvirnemu sklepu Sveta 2004/757/PNZ v zvezi z vključitvijo novih psihoaktivnih snovi v opredelitev pojma „prepovedana droga“. S tem aktom sta bila na seznam dodana 2-(metilamino)-1-(3-metilfenil)propan-1-on (3-metilmetkatinon, 3-MMC) in 1-(3-klorofenil)-2-(metilamino)propan-1-on (3-klorometkatinon, 3-CMC).

Delegirane direktive so bile predložene v pregled Evropskemu parlamentu in Svetu. Po izteku obdobja pregleda so bili delegirani akti objavljeni, saj Komisija v tem času ni prejela nobenega ugovora ali zahtevka za podaljšanje.